ये 2018 से 22% कम; जिन इलाकों में हिंसा हुई वहां पार्टी को ज्यादा सीटें मिलीं
West Bengal Panchayat Election 2023 Updates - पश्चिम बंगाल में 8 जुलाई को पंचायत चुनाव के लिए मतदान होना है। इससे पहले राज्य की सत्ताधारी पार्टी (TMC) को झटका लगा है। दरअसल, पंचायत चुनाव में TMC के 12% उम्मीदवार ही निर्विरोध चुने गए
पश्चिम बंगाल में 8 जुलाई को पंचायत चुनाव के लिए मतदान होना है। इससे पहले राज्य की सत्ताधारी पार्टी (TMC) को झटका लगा है। दरअसल, पंचायत चुनाव में TMC के 12% उम्मीदवार ही निर्विरोध चुने गए।
जबकि साल 2018 में पार्टी के 34% प्रत्याशी निर्विरोध जीते थे। इन आंकड़ों से पता चलता है कि पिछले 5 साल में पंचायत चुनाव में निर्विरोध TMC को मिलने वाली सीटों में 22% की गिरावट हुई है।
खास बात यह है कि TMC ने ज्यादातर सीटें उन जिलों में जीती हैं, जहां नामांकन में बड़े पैमाने पर हिंसा के आरोप लगे हैं। इनमें बीरभूम के अलावा मुर्शिदाबाद, बांकुड़ा और दक्षिण 24-परगना शामिल हैं।
बिना हिंसा के TMC के 5% से ज्यादा उम्मीदवार निर्विरोध नहीं जीतते: विपक्ष
एक्सपर्ट्स इसे 2024 में होने वाले लोकसभा चुनाव में TMC के लिए खतरे की घंटी बता रहे हैं। बंगाल में एक कहावत प्रचलित है कि सत्ता का रास्ता गांव से ही निकलता है। वहीं, विपक्ष का आरोप है कि अगर TMC हिंसा का सहारा ने ले, तो उसके उम्मीदवारों के निर्विरोध चुने जाने का आंकड़ा 5% से ज्यादा नहीं होता।
बंगाल में पंचायत की 73,887 सीटों में से 9,013 सीटों पर उम्मीदवारों को निर्विरोध चुन लिया गया है। अब इन सीटों पर 8 जुलाई को वोटिंग नहीं होगी। ये कुल सीटों में से करीब 12% हैं। जिन पर किसी न किसी पार्टी के उम्मीदवार निर्विरोध जीते हैं।
जहां ज्यादा हिंसा, वहीं ज्यादा निर्विरोध जीती TMC
साल 2018 में TMC ने बीरभूम जिले में 90% सीटें निर्विरोध जीत ली थीं। तब वहां पार्टी के बाहुबली नेता अणुब्रत मंडल का समानांतर राज चलता था, लेकिन वे पशु तस्करी के मामले में बीते साल से ही दिल्ली की तिहाड़ जेल में हैं।
यही वजह है कि इस बार TMC उम्मीदवार जिले की महज 30% सीटों पर ही निर्विरोध जीत सके हैं, लेकिन ये भी बाकी जिलों के मुकाबले ज्यादा हैं। दिलचस्प बात यह है कि TMC की ज्यादातर सीटें उन जिलों से ही आई हैं, जहां नामांकन में बड़े पैमाने पर हिंसा के आरोप लगे। इनमें बीरभूम के अलावा मुर्शिदाबाद, बांकुड़ा और दक्षिण 24-परगना शामिल हैं।
63 भाजपा, 40 कांग्रेस उम्मीदवार निर्विरोध जीते
बंगाल में भाजपा के 63 उम्मीदवार, कांग्रेस के 40 और सीपीएम के 36 उम्मीदवार निर्विरोध चुने गए। वहीं, 8,874 सीटों पर TMC के प्रत्याशी जीते। यह तस्वीर साल 2018 के चुनाव से एकदम अलग है। तब 58,692 में से 20,078 यानी 34.2% सीटों पर फैसला निर्विरोध रहा था। इनमें से करीब सभी सीटें TMC ने जीती थीं।
विपक्ष का आरोप- प्रत्याशियों को पर्चा भरने से रोका
भाजपा के प्रवक्ता शमीक भट्टाचार्य का दावा है कि उनकी पार्टी के उम्मीदवारों को पर्चा भरने से रोका गया। वरना TMC के निर्विरोध चुने गए उम्मीदवारों की संख्या घटकर आधी रह जाती। ​​​​​​उधर, ​CPM नेता सुजन चक्रवर्ती ने भी TMC पर ऐसी ही आरोप लगाए हैं। कांग्रेस नेताओं ने भी TMC पर हिंसा करने और विपक्षी उम्मीदवारों को धमकाने के आरोप लगाए हैं।
बंगाल पंचायत चुनाव से जुड़ी ये खबरें भी पढ़ें...
बंगाल चुनाव के लिए सेंट्रल फोर्सेज की 822 कंपनियां मांगी, राज्य चुनाव आयोग ने हाईकोर्ट को दी जानकारी
पश्चिम बंगाल राज्य चुनाव आयोग ने पंचायत चुनाव के लिए केंद्र से सेंट्रल फोर्सेज की 822 कंपनियां मांगी हैं। स्टेट इलेक्शन कमीशन (SEC) ने शुक्रवार को कलकत्ता हाईकोर्ट को यह जानकारी दी। आयोग ने बताया कि उन्होंने 485 कंपनियां अभी मांगी हैं, वहीं 337 कंपनियों की मांग पहले ही कर दी थी। पूरी खबर यहां पढ़ें...
प.बंगाल में सेंट्रल फोर्स के 82 हजार जवान तैनात हों, पंचायत चुनाव के लिए हाईकोर्ट का आदेश
कलकत्ता हाईकोर्ट ने पश्चिम बंगाल राज्य चुनाव आयोग को राज्य में 24 घंटे के भीतर सेंट्रल फोर्स के 82 हजार जवान तैनात करने का आदेश दिया है। कोर्ट ने पंचायत चुनाव के नॉमिनेशन के दौरान कागजों में छेड़छाड़ की शिकायत पर CBI जांच का भी आदेश दिया है। दो कैंडिडेट ने चुनाव रिटर्निंग ऑफिसर पर डॉक्यूमेंट में बदलाव करने का आरोप लगाया था। पूरी खबर यहां पढ़ें...